
„Nakties serenadų“ tradicija Palangoje – jau 40-ą vasarą
Rugpjūčio 3–6 dienomis Palangos gintaro muziejaus terasoje Lietuvos nacionalinė filharmonija pristatys jau 40-tą vasarą vyksiantį klasikinės muzikos koncertų ciklą „Nakties seranados“. Gyva tradicija tapusį ir poilsiautojų pamėgtą koncertų ciklą atvirame ore rengia Lietuvos kamerinis orkestras, per 50 orkestro kūrybinės veiklos metų suformavęs tvirtą kolektyvo profesinės kompetencijos pamatą, stiprų estetinį požiūrį ir taiklų žanro bei stiliaus pojūtį. Keturis koncertus (pradžia 21 val.) aprėpsiančiame cikle orkestras pasirodys su ryškų braižą turinčiais Lietuvos atlikėjais ir viešnia iš Slovėnijos.
Muzikines dedikacijas tradicijai ir šiandienos meno pasauliui parengęs Lietuvos kamerinis orkestras „Nakties serenadose“ muzikuos su savo vadovu bei solistu Sergejumi Krylovu, slovėnų smuikininke Lana Trotovšek, choru „Polifonija“ ir dirigentu Robertu Šerveniku, vokalistėmis Asta Krikščiūnaite, Ieva Prudnikovaite bei dirigentu Modestu Pitrėnu, o taip pat klausysis kolegų – Klaipėdos kamerinio orkestro bei jo vadovo ir solisto Mindaugo Bačkaus. Skirtingų laikotarpių, formos ir turinio kūrinius savo repertuare jungiantis Lietuvos kamerinis orkestras ir šį kartą pasiūlys įvairialypes muzikos programas: nuo itališkojo ir vokiškojo baroko iki šiuolaikinių kūrinių. Jubiliejiniame „Nakties serenadų“ cikle išgirsime ir premjerą – kompozitoriaus Mindaugo Urbaičio sukurtą naują opusą „Hard Talk“. 
Rugpjūčio 3 d. koncerto programa – tarsi žvilgsnis į baroko puošmenas, rūmų spindesį ir gigantiškas katedros erdves, kita vertus – į klasicizmo tvarkos žavesį ir detalių žaismę. Pastarąją ketins „pagauti“ Lana Trotovšek – viena ryškiausių jaunosios kartos Slovėnijos smuikininkių, jau kuris metas įsiveržusių į tarptautinę muzikos erdvę. Su Lietuvos kameriniu orkestru ji pagrieš Penktąjį W.A. Mozarto koncertą smuikui. O koncerte dalyvausiantis Šiaulių valstybinis kamerinis choras „Polifonija“ atliks impozantiškas G.F. Händelio chorines kompozicijas. Šiame koncerte skambės ir „Nakties serenadų“ tradicija jau tapusi W.A. Mozarto „Mažoji nakties muzika“.
Rugpjūčio 4 d. „Nakties serenadų“ vakaro dėmesio centre – dvi solistės: pasigėrėtinos vokalinės kultūros sopranas Asta Krikščiūnaitė ir balso medžiagiškumą ar kūniškumą puikiai valdantis mecosopranas Ieva Prudnikovaitė. Klausytojus jos lydės į kelionę po muzikos pasaulį – nuo tolimųjų baroko kantatų arijų, romantizmo serenadų ir barkarolių iki XX a. brazilietiškų Bacho interpretacijų. Šiame koncerte Lietuvos kamerinis orkestras, diriguojamas Modesto Pitrėno, atliks ir naujausią M. Urbaičio kūrinį styginių orkestrui „Hard Talk“.
Paskutiniuose dviejuose koncertų ciklo renginiuose vasaros vakarų erdvę valdys vien tik kameriniai orkestrai ir jų vadovai-solistai. Rugpjūčio 5 d. „Nakties serenadose“ svečiuosis Klaipėdos kamerinis orkestras ir ambicingas jo vadovas, violončelininkas Mindaugas Bačkus, į koncertų programas taip pat dažnai įskiepijantis įvairovę. Šį kartą skambės A. Vivaldi Koncertas styginiams bei J. Haydno Koncertas violončelei ir styginiams bei F. Latėno kvartetas „Šviesiam atminimui“ ir F. Mendelssohno-Bartholdy Simfonija styginių orkestrui Nr. 10. O rugpjūčio 6 d. vakarą Lietuvos kamerinis orkestras su meno vadovu, smuikininku Sergejumi Krylovu Palangos publikai dovanos aistringą muzikos vakarą – atliks puikios pirštų atminties, prezicikos ir greitos orientacijos reikalaujančią muziką: klasikos ir baroko „tėvų“ J. Haydno ir J.S. Bacho kompozicijas keis Tartini „Velnio treliai“, Paganini virtuoziniai pasažai bei Sarasate’s „Čigoniškos melodijos“.

